Palkittu 4H-yrittäjä Elisa Kristola tekee tilauksesta yksilöllisiä pehmoleluja. Kysyntää on niin paljon, että lukiolaistytön bussimatkat ja välitunnitkin kuluvat jo pehmojen parissa.

Ylistaron Kitinojalla asuva Elisa Kristola, 17, on aina tykännyt pehmoleluista. Yläasteen seitsemännellä luokalla hän teki japanilaiseen tapahtumaan koulussa käsityötunnilla puvun ja asun lisukkeeksi hän teki samaa sarjaa olevan koirahahmon pehmoleluna. Se onnistui, siitä tuli mallin näköinen ja niinpä hän inspiroitui tekemään pehmoja enemmänkin.

Nyt Elisa Kristola on tehnyt pehmoja yli sata. Hänen yksilöllisiä pehmoleluja valmistava Pumpulipehmo-yrityksensä voitti Vuoden 4H–yritys kilpailussa 13–17–vuotiaiden sarjan.

Paras palkinto on ilahtunut asiakas

Viiden sadan euron palkintoraha tuli tarpeeseen, sillä materiaaleja ja aikaa kuluu koko ajan enemmän. Paras palkinto Elisalle on kuitenkin palaute.

– Ihmisten reaktiot ja se, että ne tykkää niistä pehmoista tosi paljon, se on sellaista mitä rahalla ei saa, hän toteaa.

– Ne tunnisti niitä hahmoja, ja kehui, että voi että kun on hieno ja miten niin oot tehny itte, niin se oli niin kauheen ilahduttavaa, niin siksi oli kiva ruveta tekemään niitä.

Tarkkaa käsityötä alusta loppuun

Elisa Kristola valmistaa pehmolelut kokonaan itse kaavoineen päivineen. Mallina voi olla asiakkaan piirros ja usein pehmon esikuva on jonkin pelin tai japanilaissarjakuvan hahmo.

– Eniten (pehmoja) menee mangasta ja animesta kiinnostuneille ihmisille, ne tilaa jostain sarjasta jotain tiettyä hahmoa pehmoleluna tai sitten ne haluaa oman suunnittelemansa hahmon, niitä teen eniten.

– Ihmishahmoja en tee, mutta muuten melkein mikä tahansa käy. Muodolla ei sinänsä ole väliä, kaikki käy.

Pienimmän, avaimenperän kokoisen pehmon Elisa tekee parissa tunnissa, mutta jättikokoinen, esimerkiksi metrinen koirahahmo voi viedä kuukaudenkin.

– Jos teen tosi ahkerasti ja jos on loma, voi mennä viikko. Mutta koska koulu vie tosi paljon aikaa, niin voi siinä mennä kuukausikin

– Kotona teen niitä asioita, mitä ei pysty tekemään muualla, kuten kaavojen piirtäminen kankaisiin ja leikkaaminen. Mutta jos on jotain näpertelyä, niin jos oon palat jo leikannut valmiiksi ja mun pitää vaan ommella ne käsin, niin sitten otan ne kouluun mukaan ja teen niitä välitunnilla ja bussimatkoilla. Että sellaista tehokasta ajankäyttöä, Elisa naurahtaa.

Elisa Kristola tekee pehmolelut alusta loppuun itse. Elisa Kristola

Elisan pehmot kiinnostavat ulkomaillakin

Asiakkaat ovat löytäneet Elisa Kristolan pehmot Instagramin kautta. Tilauksia tullut myös ulkomailta. Aluksi Elisa epäröi ulkomaisten tilausten vastaanottamista, mutta päätti kokeilla, kun pyyntöjä alkoi tulla.

– Marraskuussa päätin, että vois kokeilla ottaa yhden ulkomailta ja se sujui tosi kätevästi. Nyt on sitten tilaukset auki myös ulkomaille – siinä vaiheessa kun tilauksia on auki.

– Saksaan ole toimittanut pari ja nytkin on pari tekeillä Saksaan ja yksi Itävaltaan.

Tilauksia satelee jo niin tiuhaan, että Elisa kertoo joutuvansa pitämään tilauslomaketta enemmän kiinni kuin auki. Hän yrittää pitää jonon sellaisena, ettei siitä tule stressiä, kun koulukin pitää hoitaa.

– Mulla on sellainen käytäntö, että avaan tilaukset ja sitten kun niitä on tarpeeksi, mä suljen sen. Ja pidän kiinni siihen asti, kun olen saanut tehtyä niitä edellisiä. Kerran unohdin sulkea ja tilauksia oli tullut 16 ja siitä tuli vähän stressaavaa.

”Jatkan pehmojen tekemistä niin kauan, kuin intoa riittää”

Elisa Kristola kertoo aina pitäneensä käsitöistä. Käsityö ja kuvaamataito olivat peruskoulussa kymppejä. Ja poikkeuksellisesta kädentaitolahjakkuudesta kiitteli myös 4H–yritys–kilpailun raati.

Sitä Elisa vielä empii, onko pehmoista ammatiksi asti.

– En usko. Tää on tosi mukava harrastus, mutta on tää vähän streessaavaa, jos pitäis kokopäiväisesti koko ajan miettiä, että miten ne onnistuu.

Elisa Kristola paljastaa, että toistaiseksi haaveissa on ammatti ihan oikeiden eläinten parissa.

– Jatkan pehmojen tekemistä niin kauan, kuin intoa riittää ja eipä se nyt näytä laantuvan. Varmaan pidän tällaisena harrastuksena, mutta ehkä laajennan sillä tavalla, että otan ulkomailta enemmän tilauksia ja parannan laatua. Saa nähdä, Elisa pohtii.